တင်အောင်စန်း

ဗိုလ်ချုပ်ကြီး (ငြိမ်း) ဦးတင်အောင်စန်း (၁၆ အောက်တိုဘာ ၁၉၆၀ မွေးဖွား) သည် လက်ရှိတွင် နိုင်ငံတော်သမ္မတရုံးဝန်ကြီးဌာန (၁)၏ ပြည်ထောင်စုဝန်ကြီး နှင့် အမျိုးသားလုံခြုံရေးဆိုင်ရာ အကြံပေးပုဂ္ဂိုလ် ဖြစ်သည်။   

သူသည် မြန်မာ့တပ်မတော်တွင် ဗိုလ်ချုပ်ကြီး အဆင့်ထိ တာဝန်ထမ်းဆောင်ခဲ့သူဖြစ်ပြီး နိုင်ငံတော်စီမံအုပ်ချုပ်ရေးကောင်စီ အဖွဲ့ဝင်နှင့် ဒုတိယဝန်ကြီးချုပ် တာဝန်များအပြင် ကာကွယ်ရေးဝန်ကြီး၊  ပို့ဆောင်ရေးနှင့် ဆက်သွယ်ရေးဝန်ကြီး၊ နိုင်ငံတော်ဝန်ကြီးချုပ်ရုံး ဝန်ကြီး အစရှိသည့် ရာထူးတာဝန်များ ထမ်းဆောင်ခဲ့သည်။ ယင်းမတိုင်မီက သူသည် ကာကွယ်ရေးဦးစီးချုပ်(ရေ) ဖြစ်ခဲ့သည်။  

 ငယ်ဘဝနှင့်ပညာရေး 
အဖ ဦးလှအောင်၊အမိ ဒေါ်သီသီ တို့မှ ၁၉၆၀ပြည့်နှစ်၊အောက်တိုဘာ ၁၆ ရက် တွင် ရန်ကုန်မြို့ ၌ မွေးဖွားခဲ့သည်။

ဖခင်ဖြစ်သူ တပ်မတော်သား တာဝန်ကျရာနေရာများသို့ ပြောင်းရွှေ့ လိုက်ပါရင်း၊ အမက(၁) ပဲနွယ်ကုန်း၊အမက(၄)အင်းစိန်၊အထက(၁)မေမြို့၊အထက(၉)မန္တလေး နှင့် အထက(၁)ရန်ကင်း တို့တွင် ပညာသင်ကြားခဲ့သည်။

၁၉၇၆ ခုနှစ် တွင် အထက(၁) ရန်ကင်း မှ ဆယ်တန်း အောင်မြင်ခဲ့သည်။

၁၉၇၈ ခုနှစ် တွင် စစ်တက္ကသိုလ် ဗိုလ်လောင်းသင်တန်းအမှတ်စဥ် (၂၃)သို့ တက်ရောက်ခဲ့သည်။၎င်းသည် ဗိုလ်ချုပ်ကြီး ညိုစော နှင့် တစ်ပတ်စဥ်ထဲ ဖြစ်သည်။

၁၉၈၂ ခုနှစ် တွင် စစ်တက္ကသိုလ် မှ အောင်စစ်သည်ဆု၊လေ့ကျင့်ရေးထူးချွန်ဆု တို့ဖြင့် သင်တန်းဆင်းခဲ့သည်။

ယင်းနောက် တပ်မတော်(ရေ) စီမံခန့်ခွဲရေးအရာရှိငဘ်သင်တန်း(၁/၈၂)ကို တက်ရောက်ခဲ့ပြီး အကောင်းဆုံးကျောင်းသားဆုကို ရရှိခဲ့သည်။

 စစ်မှုထမ်းခြင်း 
သူသည် စစ်တက္ကသိုလ်၊​ အပတ်စဉ် (၂၃) ကျောင်းဆင်းဖြစ်ပြီး၊ ကိုယ်ပိုင်အမှတ်မှာ ရေ/၁၂၈၇ ဖြစ်သည်။အမေရိကန်နိုင်ငံ တွင် ဖွင့်လှစ်သည့် အမေရိကန်နေဗီဆီးလ်သင်တန်းဆင်း တစ်ဦးလည်းဖြစ်ပြီး၊ထိုသင်တန်းကို ၁၉၈၅ ခုနှစ်၊မေလ ၂၀ ရက် မှ ၁၉၈၆ ခုနှစ်၊ဖေဖော်ဝါရီ ၂၈ ရက် အထိ တက်ရောက်ခဲ့သူဖြစ်သည်။

၎င်းသည် အမေရိကန်ပြည်ထောင်စုတွင် စစ်သင်တန်း တက်ရောက်အောင်မြင်ခဲ့သူ ရှားရှားပါးပါး ဗိုလ်ချုပ်တစ်ဦးအဖြစ် မှတ်တမ်းတင်ခံရသည် ။အဆိုပါသင်တန်း၌ နိုင်ငံပေါင်းစုံမှ အရာရှိသင်တန်းသား (၁၂၇)ဦး တက်ရောက်ခဲ့ပြီး၊ခက်ခဲပင်ပန်းကြမ်းတမ်းသည့် သင်ခန်းစာနှင့်လေ့ကျင့်ခန်းများကြောင့်  မြန်မာ ၂ ဦးအပါအဝင် ၂၉ ဦးသာ သင်တန်းဆင်းနိုင်ခဲ့သည်။ထိုထဲ ၎င်းပါဝင်ခဲ့သည်။

ကာကွယ်ရေးဦးစီးချုပ်(ရေ) ဗိုလ်ချုပ်ကြီး သူရ သက်ဆွေ အငြိမ်းစားယူပြီးနောက် စစ်ဦးစီးအရာရှိချုပ်(ရေ)အဖြစ် တာဝန်ထမ်းဆောင်လျက်ရှိသော ဒုတိယဗိုလ်ချုပ်ကြီး တင်အောင်စန်းအား ၂၀၁၅ခုနှစ်၊ ဩဂုတ်လ ၁၀ရက် တွင် ရာထူးတိုးမြှင့်ပြီး ကာကွယ်ရေးဦးစီးချုပ်(ရေ) အဖြစ် ခန့်အပ်ခဲ့သည်။ 

 ၂၀၂၁ နောက်ပိုင်း အခြေအနေများ 
၂၀၂၁ ခုနှစ် ဖေဖော်ဝါရီလ ၁ ရက်နေ့တွင် တပ်မတော်မှ အာဏာသိမ်းယူမှု ဖြစ်ပွားခဲ့ပြီးနောက် တပ်ရာထူးမှ လျှော့ကျကာ အသစ်ဖွဲ့စည်းခဲ့သော နိုင်ငံတော်စီမံအုပ်ချုပ်ရေးကောင်စီတွင် အဖွဲ့ဝင်အဖြစ်လည်းကောင်း၊ နစက အမိန့်အမှတ် ၁၅/၂၀၂၁ အားဖြင့် ပို့ဆောင်ရေးနှင့် ဆက်သွယ်ရေး ဝန်ကြီးဌာန၏ ပြည်ထောင်စုဝန်ကြီးအဖြစ်လည်းကောင်း တပ်မတော်ကာကွယ်ရေးဦးစီးချုပ် ဗိုလ်ချုပ်မှူးကြီး မင်းအောင်လှိုင်က ခန့်အပ်ခဲ့သည်။

၂၀၂၃ ခုနှစ် ဖေဖော်ဝါရီလ (၁)ရက်နေ့တွင် ပြည်ထောင်စုအစိုးရအဖွဲ့ကို ပြင်ဆင်ဖွဲ့စည်းရာ ဒုတိယဝန်ကြီးချုပ်အဖြစ် ခန့်အပ်ခံခဲ့ရသည်။ အစိုးရအဖွဲ့တွင် ၎င်းအပါအဝင် ဒုတိယဝန်ကြီးချုပ် (၅)ဦးရှိလာခဲ့သည်။ ယင်းနောက် ၂၀၂၃ ဩဂုတ် ၃ ရက်တွင် ပို့ဆောင်ဆက်သွယ်ရေးဝန်ကြီး အဖြစ်မှ ကာကွယ်ရေးဝန်ကြီးဌာန ပြည်ထောင်စုဝန်ကြီးအဖြစ် ပြောင်းရွှေ့ခဲ့သည်။

၂၀၂၄ ခုနှစ် ဒီဇင်ဘာ ၁၈ ရက် တွင် နစက အမိန့်အမှတ် ၅၂/၂၀၂၄ အားဖြင့် ကာကွယ်ရေးဝန်ကြီးအဖြစ်မှ ပြည်ထောင်စုဝန်ကြီး၊ နိုင်ငံတော်ဝန်ကြီးချုပ်ရုံး ဝန်ကြီးအဖြစ် ပြောင်းလဲခန့်အပ်ခံရသည်။

၂၀၂၅ ခုနှစ် ဇူလိုင် ၃၁ ရက်တွင် ပြင်ဆင်ဖွဲ့စည်းခဲ့သည့် ပြည်ထောင်စုအစိုးရအဖွဲ့၌ နိုင်ငံတော်သမ္မတရုံးဝန်ကြီးဌာန (၁)၏ ပြည်ထောင်စုဝန်ကြီး အဖြစ် ပြောင်းလဲတာဝန် ပေးအပ်ခံရသည်။ ထိုသို့ တာဝန်ပေးအပ်ခံရသည့်နေ့မှာပင် ဗိုလ်ချုပ်ကြီး ရာထူးမှတစ်ပါးတည်း အနားပေးခံရသည်။

၂၀၂၅ ခုနှစ် ဩဂုတ် ၅ ရက် တွင် အမျိုးသားကာကွယ်ရေးနှင့်လုံခြုံရေးကောင်စီ သည် အမိန့်အမှတ်၊  ၆  /၂၀၂၅ ဖြင့် ၎င်းအား အမျိုးသားလုံခြုံရေးဆိုင်ရာ အကြံပေးပုဂ္ဂိုလ် အဖြစ် ခန့်အပ်တာဝန်ပေးခဲ့သည်။ 

 ပုဂ္ဂိုလ်ရေးဘဝ 
ဇနီးဖြစ်သူ ဒေါ်သန်းသန်းအေးနှင့် အိမ်ထောင်ကျကာ ယဉ်မင်းသူ ခေါ် သမီးတစ်ဦးရှိသည်။ ယဉ်မင်းသူသည် Global Icon General Trading Company Limited ဒါရိုက်တာတစ်ဦးဖြစ်သည်။

 ဂုဏ်ပြုခံရခြင်း 
၂၀၂၁ ခုနှစ်၊ ဇန်နဝါရီ (၄) ရက်နေ့တွင် နိုင်ငံတော်သမ္မတ ဦးဝင်မြင့်က ပြည်ထောင်စုစည်သူသင်္ဂဟဘွဲ့ဖြစ်သော စည်သူဘွဲ့ကို ချီးမြှင့်အပ်နှင်းခဲ့သည်။ 

 ကိုးကား 

Category:၁၉၆၀ မွေးဖွားသူများ
Category:သက်ရှိထင်ရှားပုဂ္ဂိုလ်များ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:နိုင်ငံတော်စီမံအုပ်ချုပ်ရေးကောင်စီဝင်များ